Кара-Теңге ванадий кени

Кара-Теңге ванадий кени Ош облусунун Алай районунда, Карамык кыштагынан чыгышта, Алай кырка тоосунун батыш бөлүгүндөгү бөксө тоолордо. 1943–46-ж. геол. чалгындоо жүргүзүлгөн. Кен аймагында силурдун аягында пайда болгон терриген катмарлары жатат. Руда чопо-кремнийлүү сланецтердин арасындагы тектоникалык жаракаларда топтолгон. Мында кремнийлүү тектердин бычырап-талкалануусунан пайда болгон брекчия тилкесинде ванадийдин кайра (экинчи ирет) жаралган минералдары кезигет. Минералдар брекчиянын беттеринде, жаракалар менен коңулдарда жука кабык, өңөр түрүндө. Тилкенин узундугу 170 мге жетет. Ванадийдин рудадагы кондициялык өлчөмү чамалуу.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары